Rotė

Rotė () arba Rotis (Pulau Roti) – sala Indonezijoje, į pietvakarius nuo Timoro, nuo kurio skiria Rotės sąsiauris. Sala yra tarp Indijos vandenyno vakaruose ir Timoro jūros rytuose. Tai viena toliausiai į pietus nutolusių Indonezijos vietų (piečiausias taškas yra gretimoje nedidelėje Pamanos saloje). Plotas – 1226 km².UN SYSTEM-WIDE EARTHWATCH Web Site: ISLAND DIRECTORY, Islands of Indonesia. islands.unep.ch Salos ilgis iš pietvakarių į šiaurės rytus 80 km, plotis iki 23 km. Rotės sala žema, tik centrinėje dalyje yra miškingų kalvų (iki 444 m aukščio). Klimatas drėgnas ir šiltas.

2023 m. Rotėje gyveno 150 tūkst. gyventojų. Sala patenka į Rytų Nusa Tengaros provinciją, sudaro Rote Ndao regenciją. Pagrindinė gyvenvietė ir uostas – Baa. Yra oro uostas. Auginami ryžiai, kukurūzai, vaisiai, daržovės. Veisiami galvijai, poniai, vystoma žvejyba. Auga turizmas (Rotė vadinama „vakardienos Baliu“, nes nėra taip masiškai lankoma turistų). Absoliuti dauguma gyventojų – krikščionys (daugiausia protestantai). Paplitusios austronezinės timoriečių kalbos.

 Šaltiniai 

Kategorija:Indonezijos salos